 **บันทึกข้อความ**

**ส่วนราชการ** สำนักงานเกษตรจังหวัดขอนแก่น ถนนศรีจันทร์ ขก 40000 โทร.043-246753

**ที่** ขก 000๙/ **วันที่**  29 ตุลาคม 2555

**เรื่อง** รายงานผลการตรวจสอบการรายงานการระบาดศัตรูพืชอำเภอโนนศิลา

เรียน เกษตรจังหวัดขอนแก่น

**เรื่องเดิม**

ตามที่สำนักงานเกษตรอำเภอโนนศิลาได้รายงานการระบาดศัตรูพืชและการให้ความช่วยเหลือจากการระบาดของโรคไหม้ข้าว และหนอนห่อใบข้าวมีพื้นที่ได้รับความเสียหาย 27 ไร่ และคาดว่าจะเสียหาย 2,500 ไร่

**ข้อเท็จจริง**

ในการตรวจสอบพื้นที่ความเสียหายกลุ่มอารักขาพืชได้มอบให้นายประยูรภัทร์ ศรีศักดิ์นอก นายกำจัด ศรเสนา และนายอุดม ราศรี นักวิชาการส่งเสริมการเกษตรชำนาญการ พร้อมด้วยเกษตรอำเภอโนนศิลา และเกษตรตำบลโนนแดง ได้ออกสุ่มตรวจสอบพื้นที่เกษตรกรที่ได้รับความเสียหาย ในวันที่ 25 ตุลาคม 2555 ปรากฏผลดังนี้

1. จุดที่ 1 นางละมัย ศรีมงคล อายุ 52 ปี บ้านเลขที่ 33/1 หมู่ที่ 5 ตำบลโนนแดง อำเภอโนนศิลา มีพื้นที่ทำกิน 18 ไร่ ทำนา 11 ไร่ พันธุ์ข้าวที่ปลูกเป็นพันธุ์ กข.6 เก็บพันธุ์จากปีที่แล้ว แหล่งน้ำอาศัยน้ำฝนและมีแหล่งน้ำเสริมสระน้ำ 2 ไร่ลึก 4 เมตร อาการที่พบเป็นร่องรอยของโรคไหม้ หนอนห่อใบข้าว และหนอนกระทู้ในข้าวระยะแตกกอถึงระยะออกรวง สภาพน้ำแห้งไม่มีน้ำขัง มีพื้นที่เสียหายสิ้นเชิงประมาณ 4 ไร่ จากการสอบถามเกษตรกรพบว่าได้ทำการปักดำข้าวตั้งแต่กลางเดือนกรกฎาคม 2555 ถึงวันที่ 14 กันยายน 2555 ในการเตรียมดินได้ใส่ปุ๋ยมูลไก่แล้วไถกลบ หลังปักดำ 7 วันได้ใส่ปุ๋ยเคมีสูตร 25-4-10 จำนวน 3 กระสอบและระยะแตกกอเพื่อรับรวงปุ๋ยเคมีสูตร 21-4-21 จำนวน 4 กระสอบหลังจากนั้นพบอาการโรคไหม้ระบาดจึงได้นำสารเคมีที่ได้รับแจกจ่ายจากสำนักงานเกษตรอำเภอไปฉีดพ่นแต่อาการไม่หาย
2. จุดที่ 2 แปลงนายบุญลอง ราชโคตร พบข้าวในระยะออกรวงไม่มีน้ำขังกำลังสูบน้ำเข้าแปลง ข้าวเจริญงอกงามปกติแต่ดินเริ่มแห้งแตกระแหง
3. จุดที่ 3 แปลงเกษตรกรบ้านดู่น้อย ตำบลโนแดง พบอาการคล้ายจุดที่ 1 แต่ไม่พบเกษตรกร พื้นที่เสียหายประมาณ 3 ไร่

**ข้อเสนอ**

จากการตรวจสอบข้อมูลภาคสนามพบมีปัญหา 3 ประเด็นได้แก่

1. อาการโรคไม้ข้าวพบมีการระบาดเฉพาะจุดในข้าวระยะแตกกอถึงตั้งท้องได้รับความเสียหายในระดับสิ้นเชิงไม่สามารถออกรวงได้ และคาดว่าจะไม่มีการระบาดเพิ่มอีกเนื่องจากสภาพแวดล้อมไม่เหมาะสมโดยสังเกตจากแปลงข้างเคียงไม่พบการระบาด แต่ควรเฝ้าระวังอาการไหม้คอรวงซึ่งสามารถใช้เชื้อราไตรโคเดอร์มาป้องกันได้ทั้งนี้ได้แจกจ่ายหัวเชื้อให้อำเภอไปแล้ว
2. อาการหนอนห่อใบ และหนอนกระทู้พบในข้าวในระยะแตกกอถึงออกรวงมีการระบาดควบคู่กับแปลงที่พบอาการของไหม้ระบาดมากเกินระดับเศรษฐกิจและมีแนวโน้มจะระบาดเพิ่มขึ้นในแปลงที่ข้าวยังไม่ออกรวงทั้งนี้เพราะสภาพอากาศมีความเหมาะสม
3. สภาพภัยแล้งจากตรวจสอบเบื้องต้นพบว่าในแปลงนาที่พบการระบาดโรคไหม้ หนอนห่อใบข้าว และหนอนกระทู้ทุกแปลงเป็นข้าวในระยะแตกถึงออกรวงและไม่มีน้ำขัง หากไม่สามารถหาแหล่งน้ำมาเสริมได้ คาดว่าอีกประมาณ 1 - 2 สัปดาห์อาจจะประสบสภาวะเหี่ยวเฉาได้

**ข้อพิจารณา**

จากสภาพปัญหาที่พบเป็นปัญหาที่ซ้ำซ้อนเกิดในพื้นที่เดียวกันทั้งโรค แมลง ภัยแล้งและมีการระบาดเป็นเฉพาะจุดความเสียหายในระดับสิ้นเชิง ในการแก้ปัญหาความเดือดร้อนเบื้องต้นควรแก้ปัญหาเรื่องน้ำอันดับแรก แล้วจึงแก้ไขปัญหาเรื่องแมลง และโรคตามลำดับ

จึงเรียนมาเพื่อโปรดทราบและพิจารณาแจ้งผู้เกี่ยวข้องดำเนินการต่อไป

(นายประยูรภัทร์ ศรีศักดิ์นอก)

นักวิชาการส่งเสริมการเกษตรชำนาญการ

(นายกำจัด ศรเสนา)

นักวิชาการส่งเสริมการเกษตรชำนาญการ

(นายอุดม ราศรี)

นักวิชาการส่งเสริมการเกษตรชำนาญการ